Pocahontas II – Reisen til en ny verden

***Pocahontas II – Reisen til en ny verden*** (originaltittel: *Pocahontas II: Journey to a New World*) er en amerikansk direkte-til-video tegnefilm av The Walt Disney Company fra 1998 som er en oppfølger til *[[Pocahontas (film)|Pocahontas]]*. Historien om Pocahontas ble filmet første gang allerede i 1910.

Filmen ble sluppet direkte på video 4. august 1998, og 5. september 2000 på DVD.

## Handling
Filmen tar opp tråden fra den første Pocahontas-filmen.

I London blir John Smith overrumplet av en gruppe soldater som har fått ordre om å pågripe ham; han setter seg til motverge, og tilsynelatende blir han drept i slåsskampen. Guvernør Ratcliffe har løyet til den engelske kong James, som er hans personlige venn, og anklaget Smith for å være forræderen i historien som utspilte seg i den første filmen. På denne måten ønsker Ratcliffe å få startet en krig mot Powhatan-nasjonen og få tak i alt gullet han fremdeles tror at de eier. For å hindre en konflikt sender kongen den unge diplomaten John Rolfe til USA for å invitere Powhatan-stammens høvding til forhandlinger i England. I den nye verden har høvdingens datter Pocahontas fått budskapet om at John Smith er død. Hun sørger over ham, men klarer etter hvert å samle seg og leve videre.

Så ankommer John Rolfe det amerikanske kontinentet. Han drar til Jamestown, der han møter britiske nybyggere og en nysgjerrig Pocahontas. Rolfe får audiens hos høvding Powhatan, som avslår å følge med Rolfe tilbake til England. Pocahontas velger å reise i farens sted, og tror at hun kan skape varig fred mellom de to nasjonene. Powhatan sender livvakten Uttamatomakkin («Uti») med Pocahontas. I England inviterer kong James både Rolfe og Pocahontas til et slottsball, og lover at hvis Pocahontas imponerer ham ved å oppføre seg «sivilisert» skal kongen la være å sende sin armada til Jamestown. Men i motsatt fall vil kongen erklære krig. Rolfe vet at Ratcliffe manipulerer kongen, så Rolfe og hans husholderske, fru Jenkins, forsøker å forberede Pocahontas ved å lære henne britisk etikette.

På ballet lykkes Pocahontas med å innynde seg hos kongen og dronningen ved hjelp av smiger, og klarer nesten å forhindre krig. Men hun eksploderer i fortvilet sinne da en bjørn i lenker blir plaget for å underholde gjestene. Denne «underholdningen» er det Ratcliffe som har stelt i stand. Pocahontas anklager kongen for å være barbarisk som tillater slikt. Ratcliffe hvisker kong James noen ord i øret, og kongen gir ordre om at Pocahontas og Uti skal kastes i fengsel i Tower of London, og erklærer krig mot Powhatan-stammen. En fortvilet Rolfe møter en fremmed som hjelper ham med å befri Pocahontas og Uti fra tårnet og ta dem med til et vertshus, hvor den fremmede mannen avslører sin sanne identitet: han er John Smith. Smith ber Pocahontas om å gå i dekning sammen med ham, men hun lytter i stedet til Rolfe, og vil gjøre et siste forsøk på å forhindre krig.

## Stemmeskuespillere

### Originalversjonen
* Irene Bedard som Pocahontas, som ønsker varig fred mellom England og hennes eget folk
* Billy Zane som John Rolfe, en engelsk diplomat som blir forelsket i Pocahontas
* Donal Gibson som kaptein John Smith, Pocahontas' tidligere kjæreste
* David Ogden Stiers som guvernør Ratcliffe, filmens viktigste antagonist
* John Kassir som Meeko: Pocahontas' kjæledyr, en vaskebjørn
* Russell Means som Powhatan-stammens høvding og Pocahontas' far
* Frank Welker som Flit, en kolibri som er Pocahontas' venn
* Linda Hunt som bestemor Willow, Pocahontas' rådgiver fra åndeverdenen
* Danny Mann som hunden Percy, som har tilhørt Ratcliffe men nå bor sammen med Pocahontas og Meeko
* Michelle St. John som Nakoma, Pocahontas' bestevenninne som er gift med Powhatan
* Jim Cummings som kong James: Konge av England som lett blir manipulert av Ratcliffe
* Finola Hughes som dronning Anne, kong James' gemalinne
* Angelina Hantseykins som fru Jenkins, John Rolfes husholderske
* Brad Garrett som Pocahontas' livvakt Uttamatomakkin, med kallenavnet «Uti»

### Norske stemmer
* Guri Schanke
* Øystein Røger
* Oddbjørn Hanto
* Paul Åge Johannessen
* Bentine Holm
* Kim Fangen
* Gjertrud Jynge
* Jannike Kruse
* Rune Alstedt
* Gudny Aspaas
* Håvard Bakke
* Sverre Bentzen
* Sigve Bøe
* Ola Fjellvikås
* Hanne Karlsen
* Stig Krogstad
* Magne Lindholm
* Lena Meieran
* Erik Carlén Morley
* Robert Morley
* Morten Røhrt
* Inger Teien
* Trond Teigen

## Eksterne lenker
* 
*